สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 9 ก.ย.58
9 ก.ย. 2558

– เงินเยนอยู่ที่ระดับ 120.50/53 เยน/ดอลลาร์ จากตอนเช้าที่อยู่ที่ระดับ 120.23 เยน/ดอลลาร์
– ส่วนเงินยูโรอยู่ที่ระดับ 1.1177/1180 ดอลลาร์/ยูโร จากตอนเช้าที่อยู่ที่ระดับ 1.1198 ดอลลาร์/ยูโร
– ดัชนี SET ปิดวันนี้ที่ระดับ 1,396.29 จุด เพิ่มขึ้น 16.97 จุด หรือ 1.23% มูลค่าการซื้อขาย 46,002.76 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,457.54 ล้านบาท (SET+MAI)
 
– นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า ค่าเงินบาทที่อ่อนลงในช่วงที่ผ่านมาสะท้อนภาวะของดอลลาร์สหรัฐที่แข็งขึ้นเมื่อเทียบกับคู่ค้าที่เป็นประเทศกำลังพัฒนา ขณะที่การฟื้นตัวของเศรษฐกิจสหรัฐมีความชัดเจนขึ้นเป็นลำดับ ดังนั้น จึงไม่ใช่เป็นปัจจัยเฉพาะเกี่ยวกับประเทศไทยหรือภูมิภาค  ส่วนค่าความผันผวนของเงินบาทอยู่ในระดับกลางๆ ของภูมิภาค
– นายสมคิด จาตุศรีพิทักษ์ รองนายกรัฐมนตรีด้านเศรษฐกิจ กล่าวภายหลังการเดินทางมาตรวจเยี่ยมกระทรวงคมนาคมว่าได้มอบหมายให้กระทรวงคมนาคมจัดลำดับการลงทุนก่อนหลังให้เหมาะสม และเพื่อสร้างความมั่นใจให้กับนักลงทุน และได้ฝากให้กระทรวงคมนาคมพิจารณาโครงการที่เป็นส่วนสนับสนุนการเชื่อมต่อภายในประเทศเพื่อรองรับและทำให้ประเทศไทยเป็นศูนย์กลาง AEC เพื่อเกิดประโยชน์กับประเทศสูงสุด
– นายอาคม เติมพิทยาไพสิฐ รมว.คมนาคม รับมอบนโยบายจากนายสมคิด จาตุศรีพิทักษ์ รองนายกรัฐมนตรีฝ่ายเศรษฐกิจว่า แนวทางการดำเนินงานพัฒนาโครงสร้างพื้นฐานต่างๆ ที่จะเกิดขึ้น ต้องขับเคลื่อนให้นำมาสู่การเพิ่มขีดความสามารถทางการแข่งขัน สร้างคุณภาพชีวิตให้ชนบท และส่งเสริมการท่องเที่ยว โดยแบ่งแยกออกเป็น 3 นโยบายสำคัญ คือ 1. ต้องจัดลำดับความสำคัญของโครงการให้สอดคล้องกับแนวทางดำเนินงาน 2. การจัดสรรงบประมาณที่เกิดขึ้นจะต้องบริหารแหล่งเงินอย่างเหมาะสม ทั้งการเบิกจ่ายงบประมาณแผ่นดิน รายได้ และเงินกู้ทั้งใน และต่างประเทศ
– นายอภิศักดิ์ ตันติวรวงศ์ รมว.คลัง มีกำหนดจะเดินทางไปเข้าร่วมการประชุมรัฐมนตรีว่าการกระทรวงการคลังเอเปค (APEC Finance Ministers’ Meeting: APEC FMM) ครั้งที่ 22 ในระหว่างวันที่ 10 -11 กันยายน 2558 ณ เมืองเซบู ประเทศฟิลิปปินส์
– นายหลี่ เค่อเฉียง นายกรัฐมนตรีจีน เปิดเผยต่อกลุ่มผู้นำธุรกิจทั่วโลกว่า จีนไม่มีความตั้งใจที่จะลดค่าเงินหยวนลง เพื่อหนุนการส่งออก จีนไม่ต้องการเห็นสงครามสกุลเงิน ซึ่งจะส่งผลกระทบต่อจีนด้วยเช่นกัน สำนักข่าวซินหัวรายงาน
– ธนาคารกลางจีน (PBOC) เปิดเผยว่า ทุนสำรองเงินตราระหว่างประเทศที่ปรับตัวลดลงในเดือนส.ค. มีสาเหตุมาจากการดำเนินงานในตลาดที่เป็นปกติของจีน และราคาของสินทรัพย์ทางการเงินขนาดใหญ่ที่ลดลงในตลาดโลก
– หอการค้าสหภาพยุโรป หรือหอการค้ายุโรป ในประเทศจีนเปิดเผยว่า จีนยังคงมีความน่าดึงดูดใจสำหรับบริษัทยุโรป แม้ว่าค่าแรงที่สูงขึ้นและการขยายตัวทางเศรษฐกิจที่ชะลอลงได้ทำให้เกิดความกังวลเกี่ยวกับเศรษฐกิจจีน
 
ที่มา: สำนักข่าวอินโฟเควสท์